|  |  |  |  |  |
| --- | --- | --- | --- | --- |
| Správa o účasti verejnosti na tvorbe právneho predpisuScenár 1: Verejnosť je informovaná o tvorbe právneho predpisu | | | | |
| **Fáza procesu** | **Subfáza** | **Kontrolná otázka** | **Á** | **N** |
| **1. Príprava tvorby právneho predpisu** | 1.1 Identifikácia cieľa | Bol zadefinovaný cieľ účasti verejnosti na tvorbe právneho predpisu?1) | ⌧ | ☐ |
| 1.2 Identifikácia problému a alternatív | Bola vykonaná identifikácia problému a alternatív riešení?2) | ⌧ | ☐ |
| **2. Informovanie verejnosti o tvorbe právneho predpisu** | 2.1 Rozsah informácií | Boli verejnosti poskytnuté informácie o probléme, ktorý má predmetný právny predpis riešiť? | ⌧ | ☐ |
| Boli verejnosti poskytnuté informácie o cieli účasti verejnosti na tvorbe právneho predpisu spolu s časovým rámcom jeho tvorby? | ⌧ | ☐ |
| Boli verejnosti poskytnuté informácie o plánovanom procese tvorby právneho predpisu? | ⌧ | ☐ |
| 2.2 Kontinuita informovania | Boli verejnosti poskytnuté relevantné informácie pred začatím tvorby právneho predpisu? | ⌧ | ☐ |
| Boli verejnosti poskytnuté relevantné informácie počas tvorby právneho predpisu? | ⌧ | ☐ |
| Boli verejnosti poskytnuté relevantné informácie aj po ukončení tvorby právneho predpisu? |  | ⌧ |
| 2.3 Kvalita a včasnosť informácií | Boli relevantné informácie o tvorbe právneho predpisu verejnosti poskytnuté včas? | ⌧ | ☐ |
| Boli relevantné informácie o tvorbe právneho predpisu a o samotnom právnom predpise poskytnuté vo vyhovujúcej technickej kvalite?3) | ⌧ | ☐ |
| 2.4 Adresnosť informácií | Boli zvolené komunikačné kanály dostatočné vzhľadom na prenos relevantných informácií o  právnom predpise smerom k verejnosti? | ⌧ | ☐ |
| **3. Vyhodnotenie procesu tvorby právneho predpisu** | 4.1 Hodnotenie procesu | Bolo vykonané hodnotenie procesu tvorby právneho predpisu? | ☐ | ⌧ |
| Bola zverejnená hodnotiaca správa procesu tvorby právneho predpisu?4) | ☐ | ⌧ |
| Bol splnený cieľ účasti verejnosti na tvorbe právneho predpisu? | ⌧ | ☐ |

Správa o Účasti verejnosti na tvorbe právnych predpisov

Verejnosť bola o príprave návrhu zákona, ktorým sa mení a dopĺňa zákon č. 87/2018 Z. z. o radiačnej ochrane a o zmene a doplnení niektorých zákonov v znení neskorších predpisov informovaná prostredníctvom predbežnej informácie zverejnenej v informačnom systéme verejnej správy Slov-Lex.

**PREDBEŽNÁ INFORMÁCIA**

**(podľa § 9 zákona č. 400/2015 Z. z. o tvorbe právnych predpisov**

**a o Zbierke zákonov Slovenskej republiky a o zmene a doplnení niektorých zákonov)**

**1. Pripravovaný právny predpis:**

Návrh zákona, ktorým sa mení a dopĺňa zákon č. 87/2018 Z. z. o radiačnej ochrane a o zmene a doplnení niektorých zákonov v znení neskorších predpisov.

**2. Základné ciele právnej úpravy:**

Cieľom návrhu zákona je

* zníženie administratívnej záťaže prevádzkovateľov pracovísk so zdrojmi ionizujúceho žiarenia a pracovísk s prírodným ionizujúcim žiarením,
* zníženie nadmernej regulačnej záťaže fyzických osôb - podnikateľov a právnických osôb používajúcich zdroje ionizujúceho žiarenia,
* zosúladenie niektorých ustanovení zákona s požiadavkami formálneho oznámenia Európskej komisie, ktorým iniciovala proti Slovenskej republike nové konanie o porušení zmlúv vedené podľa čl. 258 Zmluvy o fungovaní Európskej únie pod číslom 2020/2296,
* precizovanie právnej úpravy odbornej spôsobilosti v oblasti radiačnej ochrany, zjednoduší sa postup získania odbornej spôsobilosti pre žiadateľov, ktorí vykonávajú viac rôznych činností vedúcich k ožiareniu súčasne,
* odstránenie nedostatkov a rôzne ďalšie legislatívno-technické úpravy, ktoré vyplynuli z potrieb aplikačnej praxe.

**3. Zhodnotenie súčasného stavu:**

Aktuálne platným zákonom č. 87/2018 Z. z. o radiačnej ochrane a o zmene a doplnení niektorých zákonov bola do právnych predpisov Slovenskej republiky transponovaná smernica Rady 2013/59/Euratom z 5. decembra 2013, ktorou sa stanovujú základné bezpečnostné normy ochrany pred nebezpečenstvami vznikajúcimi v dôsledku ionizujúceho žiarenia, a ktorou sa zrušujú smernice 89/618/Euratom, 90/641/Euratom, 96/29/Euratom, 97/43/Euratom a 2003/122/Euratom a smernica Rady 2013/51/Euratom z 22. októbra 2013, ktorou sa stanovujú požiadavky na ochranu zdravia obyvateľstva vzhľadom na rádioaktívne látky obsiahnuté vo vode určenej na ľudskú spotrebu. Tento zákon ustanovuje povinnosti pri výkone štátnej správy v oblasti radiačnej ochrany, podmienky vykonávania činnosti vedúcej k ožiareniu v plánovanej situácii ožiarenia, existujúcej situácii ožiarenia a núdzovej situácii ožiarenia, upravuje podmienky poskytovania služby dôležitej z hľadiska radiačnej ochrany, podmienky vykonávania činnosti v prostredí s prírodnými zdrojmi žiarenia, ktoré vedú k ožiareniu pracovníkov alebo jednotlivcov z obyvateľstva, ktoré nie je zanedbateľné z hľadiska radiačnej ochrany, ochranu pracovníkov a obyvateľov pred ožiarením radónom vo vnútornom ovzduší budov, vonkajším ožiarením zo stavebného materiálu a pretrvávajúcim ožiarením, ktoré je dôsledkom núdzovej situácie alebo dôsledkom ľudskej činnosti v minulosti, zaistenie bezpečnosti rádioaktívneho žiariča a rádioaktívneho materiálu, monitorovanie radiačnej situácie, schvaľovanie typu niektorých výrobkov v oblasti využívania ionizujúceho žiarenia, obmedzovanie ožiarenia z pitnej vody, prírodnej minerálnej vody a balenej vody, pripravenosť na núdzové situácie ožiarenia, ktoré si vyžadujú prijatie opatrení na ochranu zdravia pracovníkov alebo jednotlivcov z obyvateľstva, plánovanie odozvy na takéto situácie a ich riadenie, povinnosti fyzických osôb a právnických osôb pri zabezpečovaní radiačnej ochrany. Zákon č. 87/2018 Z. z. o radiačnej ochrane a o zmene a doplnení niektorých zákonov sa vzťahuje na každú plánovanú situáciu ožiarenia, existujúcu situáciu ožiarenia alebo núdzovú situáciu ožiarenia zahŕňajúcu riziko ožiarenia, ktoré nemožno zanedbať z hľadiska radiačnej ochrany alebo vplyvu na životné prostredie v rámci dlhodobej ochrany zdravia obyvateľov.

Po 4 rokoch od nadobudnutia účinnosti tohto zákona (1. apríl 2018), vyplynula z aplikačnej praxe potreba doplniť alebo spresniť niektoré ustanovenia, zjednodušiť a sprehľadniť požiadavky na držiteľov povolení, držiteľov registrácie, prevádzkovateľov pracovísk a najmä reálne zredukovať ich administratívnu záťaž v súvislosti s plnením legislatívnych požiadaviek v oblasti radiačnej ochrany.

**4. Spôsob zapojenia verejnosti do prípravy právneho predpisu:**

Verejnosť sa môže zapojiť do prípravy právneho predpisu formou zasielania podnetov a návrhov v súlade so základnými cieľmi podľa bodu 2.

Kontaktné údaje:

Úrad verejného zdravotníctva Slovenskej republiky

Odbor legislatívy a práva

Trnavská cesta 52

826 45 Bratislava

email: [legislativa@uvzsr.sk](mailto:legislativa@uvzsr.sk)

**5. Predpokladaný termín začiatku a konca pripomienkového konania:**

Dátum začiatku PK: 21.02.2022

Dátum konca PK: 07.03.2022

Vladimír Lengvarský

minister zdravotníctva SR